
medicino 


La mondo sen okulvitroj 
de Julia "Sigmond (Italio) 


La maljuna aĝo alportas ambiguajn donacojn por la homo. 

Memkompreneble ĉio dependas de la sanstato. 

Multaj homoj, por ke mi ne diru la plimulto (almenaŭ en Eŭropo), vivas en 
juneco facilanime. La pli aĝaj, jam spertaj, vane konsilas al ili: “NE FUMU!”, “NE 
DRINKU!', “VIVU PLI SAĜE! ja la junularo mem devas sperti la ĝuojn de la vivo, 
kaj poste — maljuniĝinte — ili pludonas la konsilojn al la junularo, menciante, 
ke june li/ŝi ne aŭskultis la saĝajn konsilojn, kaj jen, nun, kiel oni devas suferi 
pro neobeo. 

Cetere mi konis viron, kiu nek fumis, nek drinkis, tamen, je la 70-jaraĝo 
malsaniĝis pro pulmo-kancero kaj mortis. Nekredeble, ĉu? Sed ankaŭ la alian 
ekstremon mi spertis, ĉar mi konas 90-jaran viron, kiu ĉiutage trinkas 100 dl. 
da forta brando, kaj fumas tri cigaredojn post la tri manĝoj — matene, tagmeze 
kaj vespere — kaj tamen li akoraŭ estas ne nur laborkapabla, sed ankaŭ mense 
freŝa, pri ĉio interesiĝanta. Nu, esceptoj ĉiam ekzistis! Kiel oni diras: “Escepto 
konfirmas la regulon!” 

Mi mem feliĉe apartenas al tiuj instinkte saĝe vivantaj homoj, kiuj 
maljuniĝinte ne havas iun specialan malsanon. Tamen... (ĉiam estas unu tamen 
aŭ unu sed, ĉu ne?) Nu, dum 65 jaroj mi portis okulvitrojn, sed mi bezonis 
konstante pli kaj pli fortajn lensojn. Legi — mi legis sen okulvitroj, sed mia 
nazo alproksimiĝis pli kaj pli multe, kaj preskaŭ jam atingis la legatan libron. 
Same kiam mi skribis, mi devis tute alproksimiĝi al la papero, ke mi vidu miajn 
proprajn literojn. 

Intertempe du miaj 
amikinoj estis operaci- 

itaj pri katarakto. Ili 
Lj ” feliĉe rakontis al mi, ke 
ili povas legi normale, 
sen okulvitroj. Mi 
iomete pripensis, ke 
ankaŭ mi devus iri al 
tiu tre lerta kaj brava 
okulistino por esplori kaj konsulti. 

La iom pli juna ol mezaĝa doktorino, ĉiam ridetanta kaj amikece parolanta 
kun ĉiuj pacientoj, ĉu infano ĉu maljunulo, tuj vekis en mi ne nur simpation, 
sed ankaŭ absolutan fidon. Ŝi konstatis la katarakton kaj la neeviteblan, sed ne 
urĝan operacion ŝi konsilis. 





Normala okulo 


Katarakto 

Pasis unu jaro, kiam fine okazis la kuracista interveno. La operacio estis 
mallongdaŭra, sendolora, iomete multekosta por pensiulino, sed bonrezulte 
efika. Unu tagon post la operacio oni forprenis la bandaĝon. En tiu momento 
ŝanĝiĝis mia tuta vivo. La unua, tre feliĉiga sperto estis, ke mi ekvidis la ĉielon 
blua! Se mi rigardis supren nur per la dekstra, ĝi estis griza. En tiu sekundo mi 
sentis nemezureblan dankemon, ke mi apartenas al la vidantaj homoj! 

Dum la sekvaj tagoj kaj semajnoj mi devis ege zorgeme vivi. Skribe mi 
ricevis la instrukciojn pri kio estas permesata, sed precipe: kiuj aferoj estas 
malpermesataj, sed la doktorino mem diris al mi tiujn gravajn instrukciojn. Jen 
= INSTRUKCIOJ 

1 - Dum ses semajnoj uzu kolirion, kvinfoje tage metu po unu guton en la 
operaciitan okulon. 

2 - Dum kvin tagoj prenu la medikamenton DICLOFENAC, dufoje po pilolo. 

3 - Post la operacio dum unu semajno havu regulan kontrolon ĉe la 
doktoro, kiu faris la operacion. 

4 - Dum 3-4 semajnoj: detenu vin de fizika trostreĉiĝo, portado de pezaĵoj, 
lokaj traŭmoj. Evitu la venton, polvon, tempeston. Ne dormu kuŝante je la 
flanko de la operaciita okulo. 

5 - Dum ĉirkaŭ unu monato ne klinu malsupren la kapon. Por levi ion 
detere ne faldu la dorson, sed malsupreniĝu al la tero faldante la genuojn kaj 
gardante rektaj la trunkon kaj la kapon. 

6 - Ne premu nek frotu la operaciitan okulon. 

7 - Almenaŭ dum la unua semajno post la operacio nepre trinku ĉiutage 1,5 
- 2 litrojn da likvaĵo. Krom akvo vi povas trinki teon, siropon, fruktosukon. 

8 - Atentu pri via sangopremo! 

9 - Granda singardo necesas je ĉiutaga sinlavado! Akvo ne trafu en la 
operaciitan okulon! 

10 - Dum tri semajnoj post la operacio lavu la hararon nur ĉe la frizisto! 

11 - Post ses semajnoj iru al kontrolo! 

12 - Vi povas uzi okulvitrojn, se tiel vi fartas bone. 

13 - Tuj prezentiĝu al la doktoro, se vi konstatas iun ajn ŝanĝon. Pri iu ajn 
nekutima simptomo urĝe sciigu la doktoron. 

14 - La rezulto de la operacio en granda mezuro dependas de tio, kiel vi 
zorgas kaj vartas vin mem post la operacio! 

15 - Post ses semajnoj la doktoro, post la kontrolo, povas preskribi novajn 
okulvitrojn. 

16 - Nepre vi programu la kontrolon ĝustatempe! 

Dum ĉi tiu periodo de mia vivo mi pripensadis pri la homaj ecoj. La 
plimulto de la homaro kaj vidas kaj aŭdas. Sed kiu 96 da ni konscie ĝojas pro ĉi 

tiuj bonaĵoj de la vivo, ĉu?! Por preskaŭ por ni ĉiuj la vido kaj la aŭdo estas 
memkompreneblaj kaj naturaj . Subite mi sentis iun profundan dankemon, sed 
samtempe sinceran kunsenton kun ĉiuj nevidantoj kaj neaŭdantoj de la tuta 
mondo. 

Post la operacio por mi la mondo sen okulvitroj tute ŝanĝiĝis. Kaj mi planas 
venontjare la operacion ankaŭ por la alia okulo. 

Dio mia! Kiel alie aspektas nun la mondo! Mi ne nur rigardas, sed vidas 
ĉion pli bone. Mi ekvidas ne nur la araneaĵojn en la muranguloj de la loĝejo, 
sed ankaŭ la apenaŭ rimarkeblajn, sekretajn esprimojn sur la homaj vizaĝoj. Mi 
ekvidas eĉ la promenantan formiketon sur herbeto. Mi vidas ankaŭ la detalojn, 
kiujn ĝis nun mi ne atentis. Mi eĉ ne sciis, ke ilin oni kapablas vidi! Mia feliĉo 
malfacile estas esprimebla. 

Ne nur teorie, sed ankaŭ praktike mi konscias, ke super la flugantaj nuboj la 
ĉielo ĉiam estas blua! 





Pingvenoj en Antarktiko 


skeĉo 


La ĝemoj de ĝemeloj 
de Mikaela Tritiko (pseŭdonimo de Margaret Chaldecott) 


La kurtenoj malfermiĝas. Meze de la scenejo staras tri personoj: la reĝisoro kaj 
du aktoroj. Ili interparolas, legas paperojn. La reĝisoro subite rimarkas ke la 
scenejo estas videbla. Li iras antaŭen kaj vokas... 

Reĝisoro: Ho, ve, vi ĉe la kurtentirilo — fermu la kurtenojn. Ni ne estas pretaj! 

La kurtenoj fermiĝas. Post kelkaj sekundoj la reĝisoro elvenas. 

Reĝisoro: Bonvenon, geamikoj, kaj mi petas vian pardonon. Vi ĉiuj venis ĉi 
tien por aŭdi kaj vidi la plej freŝdatan skeĉon de la fama verkistino Mikaela 
Tritiko. Mi bedaŭras ke pro diversaj kaŭzoj, ni ne estas pretaj. La 
manuskripto alvenis nur hieraŭ, kaj kvankam ni unue diskutis inter ni kiu 
ludos kiun rolon, kaj la aktoroj jam legis siajn rolojn private, ili ĝis nun ne 
provprezentis la skeĉon. Ŝajnas ke la unuaj ekzempleroj de la manuskripto 
perdiĝis survoje, kaj la verkistino devis rapide retajpi la paĝojn. Vi, kara 
aŭdantaro, estas tre pacienca, kaj mi kore dankas vin, kaj nun mi havas la 
honoron prezenti al vi ... (legas la paperon) La ĝemoj de ĝemeloj. La du 
aktoroj estas Kastoro kaj Polekso (li denove rigardas la paperon) Polukso". La 
tempo estas la nuntempa. La urbo estas la ĉitiea. 

(Li reiras malantaŭ la kurtenojn, kiuj denove malfermiĝas. Meze de la scenejo 
estas la rolantoj. Ne gravas ĉu ili estas similaj laŭ aĝo aŭ alteco. Ili firme tenas 
la paperojn kaj legas...) 

Kastoro: Bonan tagon, mia sinoamiko. Ĉu vi ankoraŭ amas min? Belaj estis la 
tagoj kiam ni estis junaj knaboj, kaj la patrino tiel mirinde zorgis pri ni. 
Krom la maloftaj atakoj de astro, ni ambaŭ estis tre sanaj, kaj do feliĉaj. 

Polukso: (Interrompas, ne legas.) Astro? 

Kastoro: Kio? (Rigardas la manuskripton:) Necesas korekto, mi pensas. Devas 
esti “atakoj de astmo”. (Laŭ la maniero de aktoro:) Kompatinda panjo, ŝi 
unufoje diris ke dum nia unua atako kiam ni fajfspiris kaj tusis, ŝi suferis pro 
historio ... (paŭzas) ... Mi relegu tion ... kaj tusis, ŝi suferis pro histerio. Sed ŝi 
vartis bone pri ni kaj ni fartis bone. 

Polukso: Mi memoras ke ŝi estis tre lerta kuiristino ... kudristino. Niaj varmaj 
veŝtoj kaj la lanugaj manumoj kaj kolumoj estis la plej belaj vidataj sur la 
strato. Kaj kia estis la ĵaluzio de la aliuloj en la lernejo kiam ni portis niajn 
novajn biretojn? 

Reĝisoro (subite, ĉar ĝis nun li ŝajne legis aliajn paĝojn:) Polukso, mi petas, 
relegu tiujn vortojn. 

Polukso: Kiamaniere? Pli laŭte, aŭ pli rapide? 


Reĝisoro: Ne, legu ilin per via menso; pensu pri la signifo de ĵaluzio. Kiaj estas 
la fenestroj de via domo? Ĉu ili havas ŝutrojn kontraŭ la suno kiujn oni 
nomas ĵaluzioj? Kaj pensu pri la aliaj vortoj kiujn vi legas. Vi devas legi la 
tekston zorge, ĉar vi scias ke la verkistino devis tajpi la paĝojn rapide kaj eble 
aperas eraroj. Do mi ripetas, legu lerte. Ek! 


Polukso: (al la reĝisoro:) Mi pardonpetas. (Li legas la paperon, kaj uzas 
krajonon) Jes, vi pravas, estas eraroj. Mi legis nur per la okuloj, ne per la 
menso. (Al Kastoro:) Niaj varmaj vestoj kun la lanaĵaj manumoj kaj kolumoj 
estis la plej belaj inter ĉiuj vidataj en la strato. Kaj kia estis la ĵaluzo de la 
aliuloj en la lernejo kiam ni portis niajn novajn ... (al la reĝisoro:) Mi ne 
rajtas diri “biretojn”, mi pensas — ili estas kardinalaj kapvestoj, sed beretoj 
estas malgrandaj beroj, ĉu ne? 


Reĝisoro: Certe, beretoj estas malgrandaj beroj; sed bereto estas tia ĉapo kian 
mi portas ... (li demetas sian bereton kaj montras ĝin) 


Polukso: Kiam ni portis niajn novajn beretojn! Jes, mia frato, tiuj estis tre 
feliĉaj tagoj. 

Kastoro: Vi estis spertulo ĉe la gimnazio — ĉu vi ankoraŭ estas atleto? 

Polukso: Vi devas diri “gimnastejo”. Ĉe la gimnazio vi estis spertulo pri kurso 
kaj ĉe la gimnastejo, mi estis spertulo pri kurado. Jes, mi ŝatas sportojn! 

Polukso: Multaj estis la disputoj — ne, diskutoj — pri niaj venontaj karieroj, 
kaj kiel la gepatroj plendis pri la doloroj elspezataj dum niaj jaroj da 
edukado! 

Polukso: Doloroj? Ne dolaroj? 


Kastoro: Eble, sed mi vetas ke vi, en viaj adultaj jaroj, trovis ke unu iras kun la 
alia. 


Polukso: Frato mia, vi insultas min! Mi postulas vian apologon! Kion vi scias 
pri mia vivo kiu devigas vin nomi min adulta? Adolte mi multe vojaĝis tra la 
mondoj, kun multaj aventuroj, sed tute sen aventurinoj. 


Kastoro: Se vi estus ministo, estas dubinde ĉu vi trovis aventurinon” — sed ĉu 
ne estis aventuristinoj kiuj gaje elspezus vian monon? 


Polukso: Sur la maro? En miaj tramondaj vojaĝoj mi trovis nur amindan 
virinon. Pri ŝi mi sendis al vi la literon — ne, leteron — pri mia 
antaŭnelonga edziĝo. 


Kastoro: Ne estas ofte ke oni ricevas en la posto tian sokon”. Vi, la ĉiama 
fraŭlo. 

Reĝisoro: Mi ripetas kaj repetas — legu viajn paĝojn kaj pensu. Eble 
plenkreskulo adultas, sed ne ĉiuj plenkreskuloj estas adultaj. La pli mallonga 
vorto estas “adoltoj” kaj sendube okszis tajperaro. La vorto “insulti” estas 
penseraro. Vi volas diri “malhonoras” aŭ “ofendas”. Oni ne donas “apologon” 
post ofendo, sed “apologion”. Kaj, jes, Kastoro, aventurino ne estas virino 
diamantamanta ... 


Ĝemeloj (kunkune): Kia aĉa ŝvarcaĵo“! 

Reĝisoro: Finfine, ŝajnas ke la tajpistino perdis du supersignojn — relegu 
“poŝto” kaj “ŝokon”. 

Kastoro: Ne estas ofte ke oni ricevas en la poŝto tian ŝokon. Vi, la ĉiama fraŭlo. 


Mi ĝojis ricevi vian leteron en la posto — poŝto — pri via lastatempa edziĝo, 
Kiu estas via edzino, ĉu mi konas ŝin? 


Polukso: Mi dubas. Ŝi estas svelta blondulino, kun bukla fringo kaj la plej belaj 
okuloj. (Al la reĝisoro: ĉu fringo estas ĝusta? Antaŭ kelkaj tagoj mi aĉetis 
paron da birdoj kaj oni nomis ilin “fringoj”. Kio estas en via manuskripto?) 

Reĝisoro: Franĝo. 

Polukso: Mi dankas vin. (Denove al Kastoro:) Kun bukla franĝo kaj la plej belaj 
okuloj. La franĝo preskaŭ kovras la brovojn super tiuj mirindaj okuloj. Ŝi 
kuras tre lerte. 

Kastoro: Ĉu? Ĉu ŝi kuras post vi aŭ antaŭ vi? Kiu ĉasis, kiu kaptis? 

Polukso: Ho ve, alia eraro. Ŝi kuiras tre lerte. Ŝia patrino diris ke la vojo al vira 
koro estas laŭ la ventro, do dum jaroj ŝi studis pri la kuirado. Mi ja trovis 
trezoron. Ŝi laboras ĉe la benko ... 

Reĝisoro: Banko! 

Polukso: ... banko apud la kanelo. 

Reĝisoro: Kanalo, kanajlo vi! 

Polukso: ... banko apud la kanalo kie, akirinte mian boaton, mi devis atendi ĝis 
la doganisto atentis miajn paperojn. Ŝi vidis la velon kaj estis scivolema pri 
ĝi. Sajnas ke ŝi ĉiam volis iri sur boacon ... 

Kastoro: Kial? Ĉu ŝi estis filino de Avo Frosto? 

Polukso: Ne, certe ne — kia idiotismo estas tiu demando? 

Kastoro (pedagoge): Ĝi ne estas nelogika vortkonstruo; eĉ ne estas idiotaĵo. Vi 
diris, ke via amatino volis iri sur boacon; boaco estas la norda cervo kiu tiras 
la sledon de Avo Frosto. Eble vi volas diri ke bonŝance, via amatino ankaŭ 


ŝatas la vivon en kaj apud kaj koncerne boatojn. Vi estas feliĉa homo, 
trovinte tian trezoron. Ĉu ŝi havas grandan interezon je la boato? 

Polukso: Ne, ŝi ne estas financa flanĉino, tamen ŝia patro tre malavare dozis 
ŝin. 

Kastoro: Kio? 

Polukso: ... dotis ŝin kiam ni metis la avison en la ĵurnalo pri la venonta 
edziĝo. 

Kastoro: Avison?” Ne avizon? 

Polukso: Avizon, jes. Li donis al ŝi grandan ĉenon — ne, ĉekon. Sed jes, ŝi 
havis grandan intereson je la boato. 


Kastoro: Kiam vi edziĝis? Mi bedaŭras ke mi ne ĉeestis ĉar, kiel via plej frua 
kunludanto, mi tre volus esti staranta kun vi ĉe la altaro dum la nupto. Sed 
mi devis labori eksterlande kaj tute ne povis reveni. Ĉu via amatino estis bela 
edzino? Mi komencis novan serion de fotaĵoj pri la kutimoj en diversaj 
landoj, inkluzive pri la nuptofestoj. Ekzemple, multaj virinoj, ĉefe la patrino 
de la nova edzino, ploras; mi ne scias kial. Ĉu ili ploras pro ĝojo, aŭ ĉar ili 
antaŭvidas la problemojn antaŭ la naivulino? 

Polukso: Mia bopatrino ploris dum la ceremonio; multaj lardoj — ho ve, 
larmoj — fluetis laŭ ŝiaj vangoj, kaj ŝi forviŝis ilin per la pinto de la ŝelo kiu 
kovris ŝiajn ŝultrojn. 

Kastoro: Via bopatrino ŝajne havis molan koron kaj malmolan haŭton; sed 
eble sur via skribaĵo la vorto devus esti “ŝalo”. 

Polukso: Vi pravas. Nu, ĉiu fraŭlino ravas en la tago de sia edziniĝo. Mia 
Brigita estis eĉ pli bela ĉar ŝi ĉiam estis bela. Sur ŝia belega blonda hararo 
estis la plej ĉarma ... (paŭzas kaj relegas) punta vualo? (Al la reĝisoro: laŭ 
angla boatlibro, “punt” estas prameto.) 


Reĝisoro: Jes, sed nialingve “punto” estas maldensa teksaĵo. Punta vualo ne 
estas tajperaro, kvankam la vortoj aspektas eraraj. 


Polukso: Mi dankas vin. Ĉe la dorno de ŝia robo estas elefanta — ne, 
eleganta — rubando ... (paŭzas kaj relegas) ... ĉe la dorso estas rubando. Ŝi 
portas bukedon de falsaj rosoj kaj papaĵoj ... 


Kastoro: Kia nekutima bukedo! 

Polukso: Pardonu min. Ŝi portis bukedon de falvaj rozoj kaj papavoj. ... 
Kastoro: Kiajn florojn ŝi portis? Falsajn aŭ flavajn? 

Polukso: La floroj ne estis artefaritaj, kaj ilia koloro estis tre hele flava — ŝi 


priskribis ilin kiel “falvaj”, do mi uzis la vorton. Mia Brigita estis la plej bela 
edzino. Estas, ja. 


Kastoro: Estas bedaŭrinde ke mi ne povis uzi miajn solajn, unikajn fraton kaj 
bofratinon en la serio! 

Polukso: Se vi vere volas fotografi nin, venu al nia nova domo kaj ni povos 
denove vesti en la edzfestaj vestaĵoj. Brigita estas bele dresita en blanka 
kotono ... 

Kastoro: Ho, ve, vi ankoraŭ ne konas multon pri virinaj aferoj. Kotono ne 
taŭgas kiel ŝtofo de edzinrobo. Kaj pri la robo mem — ĉevaloj estas dresitaj. 
Ĉu vi jam pensas ke via ĉarma Brigito estas ĉevalinaĉo? Tiel frue? Kara frato, 
mi simpatias ... 

Polukso (al la reĝisoro:) Mi tute ne volas daŭrigi ĉi tiun turmentadon. En 
preskaŭ ĉiu linio estas tajperaro. Kaj kiam mi volas improvizi, li kritikas min. 
Sed li mem fuŝas sian improvizon, ĉar se li pensus, li dirus “kunsentas”. Li 
devus kritiki la trikantan Tritikon. 


Polukso (daŭre parolas): Ĝis vi trovos taŭgan teatraĵon, mi diras .. Ĝis! 
(disŝirinte la paperojn, li foriras.) 

Reĝisoro (surprizita, vokas ...) Vi ĉe la kurtentirilo, fermu la kurtenojn! Li 
reaperas antaŭ la kurenoj kaj diras: 


Se la eraroj vin ofendis, 

Kaj la aktoroj multe plendis, 
Vigliĝis viaj pensoj. 

En la vortludo mi prezentis 
Ĉu la insidojn vi atentis? 

Ja vivas viaj sensoj! 

Ho ve, denove. 

Sencoj! 


"Kastoro kaj Polukso estis mitaj ĝemeloj romaj kaj helenaj. 
Aventurino/aventuristino. Aventurino = mineralo, speco de kvarco. 
?Soko/ŝoko. Soko = parto de plugilo. 

SŜvarcaĵo: Raymond Schwartz (1894-1973) = tre populara humuristo, 
kabaretisto, kaj verkisto. Li famiĝis pro sia lerta vortludado. 

“Aviso/avizo. Aviso = nearmita militŝipo portanta komunikaĵojn. 


[Noto de la redaktoro: la teksto estas iom redaktita. Nur pri kelkaj tre nekutimaj terminoj uzitaj 


en la vortludado mi atentigis per piednotoj.] 


fotoj 


Leonino savas sian idon 





fotis Jean-Francois Largot 


Leonino alarmite indikas ke ŝia ido falis trans klifan. 

fotis Jean-Francois Largot 


Aliaj leonoj sensukcese strebas helpi. 

fotis Jean-Francois Largot 


La leonino malsupren grimpas por atingi la idon. 


Ŝi plugrimpas malsupren fotis Jean-Francois Largot 

| fotis Jean-Francois Largot 


Reportinte sian bebon, la patrino ame lekas ĝin. 


Ĉi tiuj fotoj aperis en amasego da raportoj en septembro -novembro 2011. 
Distribuis Sax Rohmer Ltd. 


esplorado 


Odesaj katakomboj 
de Aleksandr Samorukov, trejn-esploristo de la klubo “POISK” 
kaj Tatjana Auderskaja 
Fotoj de A. Samorukov 


Kvankam Odessa originis en 1794, ĝi staras sur katakomboj kaj sur 
legendoj. La legendoj kaj katakomboj estas ĉe ni interplektitaj. 

Ĉu vi scias, kio estas odesaj katakomboj? Ili havas neniun rilaton al 
tombejo. Ili estas labirinto de malplenaj galerioj, aŭ tuneloj, kiuj restis sub 
Odessa post minado de kalkoŝtono, el kiu estas konstruita malnova Odessa. 
Do, se tiel diri, ili estas “negativo de Odessa”: la urbo estas konstruita el la 
ŝtono, kaj sub la urbo restis samvolumena malplenaĵo, subtera mal-urbo. La 
totala longeco de tiu tute ĥaosa labirinto (ja oni elprenis la kalkoŝtonon en 
multaj lokoj, diversdirekten, sen ajna skemo aŭ plano) superas 2 mil km; kaj 
surmapigita ĝis nun estas nur triono de ĝi, kaj proksimume duono restas tute 
nekonata. Ekzistas multaj tuneloj, pri kiuj oni konas, sed neniam sukcesis trovi 
ilin. Multaj el ili nun plenas je akvo. 


ETS 











la k = 


La produktado de kalkoŝtono komenciĝis en la 1820-aj jaroj, baldaŭ post la 
fondo de Odessa en 1794, kaj daŭris ĝis la 60-aj jaroj de la XX jc. Oni tranĉis la 

molan ŝtonon per segiloj, kaj la pretajn blokojn oni forveturigis per ĉaroj tirataj 
de ĉevaloj. En la plej larĝaj koridoroj ĝis nun restis profundaj spuroj de radoj 
en grunda planko. Kaj sur la muroj sporade aperas desegnaĵoj — jen 100-jaraj, 
jen pli novaj... 





Jam ekde la mezo de la XIX jc en la forlasitaj minoj ekloĝis homoj. Ili estis 
ministoj, ekloĝintaj “proksime al laborejo”; poste ilin sekvis kontrabandistoj, 
kiuj per subteraj tuneloj transportadis varojn trans limojn de “portofranko” 
(sendogana zono); kaj dum la tempestaj tempoj de la komenco de la XX jc tie 
kaŝis sin revoluciuloj kaj dizertintoj de ĉiuj armeoj. 

En 1919 jaro tie funkciis subtera tipografio; en 1941-1944, dum faŝista 
militokupado de Odessa, en katakomboj troviĝis lernejo, uzinoj de municio, 
stokejoj, staboj kaj loĝejoj de partizanaj taĉmentoj. Tie kaŝis sin ankaŭ loĝantoj 
de apudaj domoj dum bombardado kaj militatakoj. En la periodo de la milito, 
en 1941-1944 jaroj, en la katakomboj loĝis, konstante aŭ portempe, de 100 ĝis 
20 mil personoj! En 50-aj jaroj en odesaj katakomboj oni lokigis grandajn 
stokejojn, vinkelojn kaj eĉ taksiejon; en 70-90-aj jaroj tie aperis fungo- 
kultivejoj. En tiu tempo ankaŭ estis inaŭgurita Muzeo de Partizana Batalo. 

Nun Odesaj katakomboj aspektas kiel multkilometra labirinto de subteraj 
koridoroj, jen altaj kaj larĝaj ĝis 3x4 m, jen etaj 0,2x0,4 m. Estas tie lokoj, kie 

oni devas rampi kvarpiede; kie terakvo kovras plankon; estas lokoj, kie minacas 
“gravedaj” muroj aŭ plafono: konveksa, ŝvelinta pro interna streĉiĝo, preta elfali 
ajnamomente... Dum longaj jaroj en koridoroj amasiĝis aroj da difektitaj 
ŝtonblokoj. El ili la savistoj faras apogilojn por “gravedaj” lokoj. Tio iam helpas, 
sed okazas foje en katakomboj kaj defaloj, kaj alŝutiĝoj... Sed malgraŭ tio, la 
loko konstante allogas. 





Entute, la katakomboj estas Odessa legendo kaj revo de preskaŭ ĉiuj odesaj 
gebuboj. Dum 200 jaroj ilin kovris aŭreolo de onidiroj, timigaj rakontoj, gloraj 
rememoroj pri milita tempo, kiam tie troviĝis Odesa Rezista Movado — 
partizanaj taĉmentoj... Allogas ja sekreto de neniam viditaj vojoj, de nigra 
subtera labirinto, kiu povas alporti ajnan surprizon — de ora trezoro ĝis soleca 
morto en obskuro... 


Verdire, trezoroj tie neniam troviĝis; kaj dank' al la sav-taĉmento, jam 
delonge neniu mortis misvoje. Sed animskuiĝo pro risko plivigligas spiriton, 
donas pliajn kolorojn al la vivo. Kaj pro tio novaj kaj novaj generacioj de odesaj 
junuloj iras al katakomboj: vidi, senti, sperti, esplori. Esplori mallumajn 
labirintojn el ŝtono kaj esplori labirinton de sia propra animo. Juneco bezonas 
tion. 

En la katakomboj oni aranĝas konkursojn pri orientado en itineroj de 
diversaj niveloj. Tiujn konkursojn partoprenas ne nur odesanoj, sed ankaŭ 
teamoj el aliaj urboj. En multaj subteraj “bazejoj”, kie teamanoj loĝas dum 
kelkaj tagoj kun propra provizo de manĝaĵoj kaj akvo. Ĉion forĵetendan oni 
kolektas en plastajn sakegojn kaj forportas supren, ĉar en katakomboj estas 
ĉiam konstanta temperaturo 4-149C, absoluta mallumo kaj kompletsa foresto de 
mikroboj, kiuj povus asimili kaj detrui la rubon. Do la atmosfero tie estas 
sterila, kaj konsciaj vizitantoj klopodas konservi ĝin. 

Vizitas la katakombojn nemultaj oficialaj ekskursoj kaj memstaraj 
“aventuremuloj”. Laŭplane esploras ilin nur Odesa klubo “PoIsK” (Serĉo, 
Esploro), fondita en 1961. Dum 40 jaroj okazis unikaj trovoj kaj eventoj, kiel, 
ekzemple, esploro de kaverno “Natalina, pli ol 1 km longa, aŭ 3-taga 
ekspedicio el vilaĝo Nerubajskoje al Odessa, kiam 20 km oni iris sur la 
tersurfaco, kaj pli ol 100 km sub ĝi, tra subteraj koridoroj! 


Jam tria generacio de junularo venas al nia klubo. Ni volonte kontaktos kun 
aliaj kluboj, kiuj interesiĝas pri speleologio, subteraj kavernoj kaj similaj aferoj. 
La retadreso de nia klubo estas: s 

historio de la scienco 


Geometrio kaj sfera astronomio en la unua greka 


kosmologio' 
de Jean-Pierre Vernant (tr. Marcel Lemeltier) 


PARTO 2 


Kadre de la civitaj institucioj — tiu civito kiu precize aperas inter la epoko 
de Hesiodo“ kaj tiu de Anaksimandro” — nenio apartenanta al la publika sfero 
povas esti difinita de unika individuo, eĉ de la reĝo. Ĉiuj komunaĵoj devas esti 
uzeblaj fare de ĉiuj, kiuj konstituantoj de la politika kolektivaĵo: libera debato, 
publika diskutado okaze de ĝenerala kunveno, per argumentitaj paroladoj. La 
civito postulas procezon de malsakraligado kaj raciigado de la socia vivo. 

Ne plu pastra reĝo, per la observado de religia kalendaro, estas faronta, en 
la nomo de la grupo kaj por la grupo, tion, kio estas farenda; la homoj“ mem 
ekprenas sian komunan destinon, decidinte post diskutado. Sed, por la 
civitanoj, la civitaj aferoj povas esti difinitaj nur je la fino de publika debato, pri 
kiu ĉiu povas libere interveni por prezenti siajn argumentojn. La Aoyos [logos], 
t.e. la instrumento de tiuj publikaj debatoj, tiam fariĝas dusenca. Unuflanke, ĝi 
estas la parolado, la diskutado, fare de la oratoroj antaŭ la asembleo; sed 
aliflanke ĝi fariĝas la racio, tiu kapablo argumenti, kiu difinas la homon kiel ne 
simple animalon sed kiel “politikan animalon”, racian estaĵon. 

Ĉe tia altagrada graveco prenita de la parolado, kiu de nun fariĝas la ĉefa 
instrumento de la politika vivo, ankaŭ respondas ŝanĝo en la socia signifo de la 
skribado. En la antikvaj proksimorientaj regnoj, la skribarto estis la specialaĵo 
kaj la privilegio de la skribistoj. Ĝi ebligis al la reĝa administracio per la 
librotenado kontrolu la ekonomikan kaj socian vivon de la ŝtato. Ĝi kreis 
arkivojn ĉiam pli-malpli sekretajn, gardatajn ene de la palaco. Tia-ĉi 
dokumentado ekzistis en la micena mondo inter 1450 kaj 12004x:. 

Sed, ĝi malaperis kun la ruinigo de micena civilizacio, kaj je la momento de 
nia studado, nome kiam naskiĝis la civito, ĝi estis anstataŭigita per skribado 
havanta funkcion tute inversan. Anstataŭ esti privilegio de unu kasto, sekreto 


Traduko de libroĉapitro: “Mythes et pensĉe chez les grecs' de Jean-Pierre Vernant. 

Ĉ. 7O0Ake 

ĉ. 590Ake 

Kiam mi diras “la homoj”, mi parolas nur pri la civitanoj ĉar, ĉiu ja bone scias, tiu politika 
sistemo supozas, ke aliaj homoj (la sklavoj, do ne civitanoj) devas fari grandparton de la 
produktodona laboro. 

de la skribista klaso, laboranta por la reĝopalaco, la skribado fariĝas “komuna 
aĵo” por ĉiuj civitanoj, instrumento de publikeco. Ĝi ebligas verŝi en la 
publikan sferon ĉion, kio povas interesi la komunumon, esceptante tion, kio 
estas en la privata sfero. La leĝoj estas skribendaj kaj tiel fariĝas ĉies aĵo. La 
konsekvencoj de tiu ŝanĝo en la socia stato de la skribado, estos fundamentaj 
por la historio de intelekto. 

Se la skribado ebligas publikigi, elmeti sub ĉies okulojn tion, kio en la 
orientaj civilizacioj ĉiam restis pli-malpli sekreta, sekvas ke la reguloj de la 
politika ludo, nome la libera debato, la publika disputado, la kontraŭdira 
argumentado, ankaŭ ili fariĝos la reguloj de la intelekta ludo. Kiel la politikaj 
aferoj, la scioj, la malkovroj, la prinaturaj teorioj de ĉiu filozofo fariĝos 
komunaj; ili iĝos komuna aĵo: “korva” [koina]. 

Ni havas leteron, ja apokrifan, sed elmontrantan ian kolektivan 
psikologion; ĝi estas la letero, kiun Diogeno Laerco (413-3234x:) atribuas al 
Taleso (624-546,x:), aŭtoro, laŭ iuj, de la unua proza verko) samtempano de 
Anaksimandro. Skribante al Ferecido, Taleso montras kontentiĝon pri la saĝa 
decido de Ferecido, ne gardi por si mem sian sciadon, sed ĝin verŝi en la 
komunumon, “ev kotvw” [ “en koino”]. Tio implicas publikan diskutadon pri tiu 
sciado. Aliel dirite, kion faras filozofo kia Ferecido, kiam li verkas libron? Li 
transformas privatan sciadon en pordebatan objekton analogan al tiu kiu 
stariĝas en la politikaj demandoj. Fakte, Anaksimandro estas diskutonta la 
ideojn de Taleso, kaj, tra tiuj debatoj kaj polemikoj, estas starigonta la propran 
sferon de la historio de la filozofio. 

Ŝajnas al mi ke se la greka kosmologio sukcesis liberiĝi pri la religio, se la 
prinatura sciado malsakraliĝis, tio estas ĉar samtempe la socia vivo mem 
raciiĝis, la administrado de la civito fariĝis plejparte profaneca aktivado. — 
Necese estas pluen iri. Krom la racia kaj pozitiva formo de astronomio, necesis 
demandi sin pri ĝia enhavo kaj serĉi ĝian originon. Kiel la grekoj formis sian 
novan mondobildon? Kiel dirite, tio, kio karakterizas la Anaksimandran 
universon, estas ĝia cirkla ŝajno, ĝia sfereco. 

Vi scias kiagrade la cirklo prenas privilegian valoron. Ili vidas en ĝi la plej 
belan formon, la plej perfektan. Astronomio devas pravigi la ŝajnojn, aŭ, laŭ la 
tradicia formulo, “savi la fenomenojn”, konstruante geometriajn skemojn, en 
kiuj la movadoj de ĉiuj astroj fariĝos cirklaj. 

Samtempe ni devas konstati, ke la politika sfero ŝajnas ankaŭ solidara je 
spaca reprezentado kiu intence emfazas la cirklon kaj la centron, donante al ili 
tre difinitan signifon. Tiuflanke oni povas diri ke la apero de la civito unue 
karakteriziĝas per transformiĝo de la civita spaco, nome la urboplano. En la 
helena mondo, eble unue en la kolonioj, aperas nova urboplano, kie ĉiuj 
konstruadoj estas centralizitaj ĉirkaŭ placo nomita agoro. 

Plurajn jarcentojn antaŭ la grekoj, la fenicaj komercantoj trasulkis 
Mediteraneon. Ankaŭ la babilonianoj estis komercantoj, kiuj finpretigis 
komercajn kaj bankajn teknikojn pli perfektajn ol tiuj de la grekoj. Nek ĉe la 
unuaj, nek ĉe la duaj, oni renkontas agoron. Por ke agoro ekestu, necesas socia 
vivsistemo implicanta por ĉiuj publikaj aferoj publikan debaton. Tial ni vidas 
ke la publika placo aperas nur sur la ioniaj kaj grekaj insuloj. La establo de la 
agoro stampas la aperon de la pricivitaj politikaj instuticioj. 

Historie, el kie devenas tiu ĉi agoro? Ĝi ja havas pasintecon. Ĝi estas ligita je 
iaj karakterizaj kutimoj de la hinda-eŭropaj grekoj, ĉe kiuj ekzistis klaso de 
militistoj, apartigita disde la terkulturistoj kaj paŝtistoj. Oni renkontas ĉe 
Homero la dirmanieron Maov ayeiperv [laon ageirein], t.e. kunvenigi la armeon. 
La milististoj kunvenas laŭ militista formacio: ili faras cirklon. En la tiel 
desegnita cirklo troviĝas spaco kie komenciĝas publika debato, per tio, kion la 
grekoj nomas tonyopua [isegoria], rajto al libera parolo. Komence de la dua 
kanto de la Odiseado, Telemako tiel konvokas la “agoron”, nome li kunigas la 
militistan aristokrataron de Itako. La cirklo estas fermita, Telemako iras enen 
kaj staras ev ueow [en meso], en la centro; li prenas la sceptron kaj libere 
parolas. Kiam li finis, alia prenas la sceptron kaj respondas al li. Tiu asembleo 
de “egaluloj”, kiu konsistas el la militistoj, desegnas cirklan kaj centralizan 
spacon, kie ĉiu povas libere diri laŭplaĉe. Tiu militista kuniĝo fariĝos, post 
ekonomikaj kaj socialaj aliiĝoj, la “agoro” de la civito kie ĉiuj civitanoj (unue 
minoritato de aristokratoj, poste tutaĵo de la dĉmos [popolo]) povos debati kaj 
komune decidi pri la aferoj, kiuj kolektive ilin koncernas. Temas do, pri spaco 
celanta al diskutado, pri publika spaco kontraste al hejmaĵoj, pri politika spaco 
kie oni libere diskutadas kaj argumentadas. 

Estas signife, ke la diresprimo ev kotvw [en koino], kies politikan signifon ni 
substrekis: fariĝi publika, kunigi — havas sinonimon, kies spaca valoro estas 
evidenta. Anstataŭ diri, ke demando estas metita ev kotvw [en koino], ke ĝi 
estas publike debatita, oni povas diri ke ĝi estas lokita ev ueow [en meso], ke ĝi 
estas metita en la centron, metita en la mezon. La homa grupo faras pri si mem 
jenan bildon: flanke de la privataj, apartaj domoj, estas centro kie la publikaj 
aferoj estas debatataj, kaj tiu centro reprezentas ĉion, kio estas “komuns”, la 
kolektivo kia ĝi estas. En la mezo ĉiu estas egala je la alia, neniu estas submetita 
al iu ajn. En tiu libera debato kiu stariĝas meze de la “agoro”, ĉiuj civitanoj 
difinas sin kiel ioo1 [isoi], egalulojn, ouotot [omoioi], similulojn. 

Ni vidas naskiĝantan socion kie la homaj interrilatoj estas pripensitaj sub la 
formo de rilatoj de identeco, de simetrio, de inversebleco. Anstataŭ, kiel en la 
mita spaco, etaĝan mondon kun la reĝo ĉe la pinto kaj malsupre de li tuta 
hierarkio de sociaj statusoj difinitaj per vortoj de superregado kaj submetiĝo, la 
civitomondo staras per egaligitaj kaj inversigeblaj rilatoj kie ĉiuj civitanoj sin 

difinas unu al la alia kiel identaj sur la politika kampo. Oni povas diri ke, per la 
aliro al tiu cirkla kaj centraliza spaco de la “agoro”, la civitanoj enkadriĝas en 
politika sistemo, kies leĝo estas: ekvilibro, simetrio, reciprokeco. 

Por kompreni la rilatojn inter la politikaj institucioj de la civito, la nova 
urba kadro kaj la alveno de nova mondobildo, necesas atenti al personoj kiaj 
Hippodamos de Mileto. Li venas jarcenton post Anaksimandro, sed li 
partoprenas la saman pensmanieron. Al kio celas lia aktiveco? Lia tasko estas 
rekonstrui Mileton post la detruo de la urbo fare de persoj (494xr). Li 
rekonstruas laŭ baza plano (plan general), kiu celas raciigi la urban spacon. 
Anstataŭ arkaikeca civito, simila al niaj mezepokaj urboj, kun labirintaj stratoj 
malorde disruliĝantaj la deklivojn de monteto, li elektas vastan spacon, per 
rektoŝnuro strekas la stratojn, kiuj laŭ rekta angulo kruciĝas, kreas 
damtabuloforman urbon, tute centralizitan je la placo “agoro”. 

Pri tiu Hippodamos, ni diras ke li estas arkitekto, la unua granda 
urboplanisto arkitekto de la greka mondo. Sed, Hippodamos estas unue 
politika teoristo, kiu konceptas la organizadon de urba spaco kiel elementon 
inter aliaj de la raciigo de la politikaj rilatoj. Ankaŭ li estas astronomo, kiu 
prizorgas “meteorologion', nome studas la astrojn. Oni ĉi tie tuj ekkaptas kiel 
renkontiĝas ĉe ununura homo astronomiaj prizorgoj pri la ĉiela sfero, la 
serĉado pri la plej bonaj politikaj institucioj kaj klopodo konstrui urbon laŭ 
geometria modelo raciigita. 

La komediaŭtoro Aristofano povus liveri duan ekzemplon. En sia komedio 
La birdoj li enscenigas kun la celo ridindigi astronomon Metono, pri kiu ni 
scias ke li sukcesis akordi la komputon de la lunaj monatoj kaj de la suna jaro. 
Aristofano prezentas lin trapaŝeganta la urbon deklarante: “Mi mezuros per 
rekta ortilo, kiun mi aplikas por ke la cirklo fariĝu kvarangula, kaj meze de ĝi 
situas la 'agoro': tute rektaj stratoj kondukos al ĝi, konverĝante al centro mem 
kaj, kiel el astro mem ronda eliros ĉiudirekte rektaj radioj. Diroj, kiuj provokas 
tiun admiroplenan ekkrion de la spektantoj: “Tia homo estas Taleso!” 

Metono provas solvi la problemon de la cirklokvadraturo. Li pretendas 
desegni la planon de cirkla urbo, kies stratoj kruciĝas je rekta angulo ĉar tio 
estas simpla kaj racia; sed ĉiuj stratoj devas konverĝi al la centro ĉar ne ekzistas 
homa civito kiu ne havas en sia centro publikan placon kaj ĉar ĉiu homa grupo 
konstituas kvazaŭ cirklon. Plie, ni notu referencon al astronomiaj konsideroj je 
sunaj radioj: ili estas ja naturaj ĉe tiu arkitekto kiu estas samtempe astronomo. 

Tiuj du ekzemploj instigas pensi ke povus esti tre striktaj ligoj inter la 
reorganizado de la socia spaco kadre de la civito kaj la reorganizado de la fizika 
spaco en la novaj kosmologiaj konceptoj. 

Ni reprenu la tekstojn de Anaksimandro por detale observadi la 
vortotrezoron, la fundamentajn konceptojn, la ĝeneralan organizadon. Se la 

tero senmova staras meze de la ĉiela cirkla perimetro, tio estas, diras 
Anaksimandro, kaŭze de ĝia ouotorng [omoiotes], t.e. simileco (ni dirus ke pro 
ĝia egaleco de distanco rilate al ĉiuj punktoj de la cirkla perimetro); ankaŭ 
kaŭze de ĝia toboppomia [isorropia], de ĝia ekvilibro aŭ simetrio; Anaksimandro 
aldonas ke, situante je la centro, ueon, €Ml TOV U£OOV, MEPL TO TOV KOOUUOV 
[mese, epi tou mesou, peri to tou kosmon], la tero ne estas vo purjdevos 
kparovuevr) [upo medenos kratoumene], superregata de iu, ĝi ne estas subigita 
al io ajn. 

Kion fari en tiu astronoma skemo, tiu ideo de “superregado”, kiu estas el 
“politika” kampo, nefizika? Ĉar en la mita bildo pri la universo, la tero por resti 
stabila, devis sin apogi sur io alia ol si mem, de kiu sekve ĝi dependis. La fakto, 
ke la tero bezonis bazon, implikis ke ĝi ne estis tute sendependa, ke ĝi estis 
subigita al pli forta realeco. Kontraŭe, ĉe Anaksimandro la centra karaktero de 
la tero signifas ĝian “aŭtonomion”. 

Nu, se ni prenas tekston de la historiisto Herodoto, politika teksto ĉi-foje, ni 
estas trovontaj la saman vortotrezoron, la samajn fundamentajn nociojn, kaj eĉ 
la saman konceptan solidarecon inter la ideoj “centro”, “simileco”, “ne 
superregado”. Herodoto rakontas ke, je la morto de la tirano Polikrato, en 
Samoso, la posteulo de li elektita, Maiandrioso, kredanto pri la demokratia 
idealo, rifuzas akcepti la potencon. Li do, konvokas la asembleon. Li 
kunvenigas en tiun privilegiitan cirklon, en tiun centron de la homa 
komunumo, ĉiujn civitanojn de la urbo por diri al ili, ke li malaprobis 
Polikraton kiu tirane regis homojn, kiuj estis liaj ouotot [omoioi], similuloj; pro 
tiaj kondiĉoj, li decidas formeti la kparo [kratos], la potencon ev ueow [en 
meso], en la centro (nome resendi al la komunumo de ĉiuj civitanoj tion, kio 
estis uzurpita de unu individuo) kaj proklami la Ioovoua ]Isonomia]'. Tiu ĉi 
rimarkinda parareleleco en la vortotrezoro, la konceptoj, la strukturo de la 
pensmaniero ŝajnas konfirmi nian hipotezon, ke la nova sfera mondobildo 
eblis per la ellaboro de nova bildo de la homa socio kadre de la institucioj de la 
civito, moAw« [polis]. 

Ni pluen puŝu la analizon kaj provu submeti nian tezon je ia eksperimenta 
konfirmo, je la kondiĉoj kiujn provizas la historia esplorado. Ni prenu, je unu 
ekstremo, la signifon kaj la valorojn de la mezo en la mita universa bildo; kaj, 
ĉe alia, la geometrian nocion de la centro en la kosmologio de Anaksimandro. 
Ni ekzamenu kiel efektive fariĝis, ĉe tiu preciza punkto, la transiro. 

Du terminoj signifas la centron en la religia penso de la helenoj. Unu estas 
omphalos, kiu signifas la umbilikon, la alia estas Hestia, kiu signifas la hejmon. 
Kial Hestia estas centro? La domo formas hejman spacon, bone limigitan al si 


to Te. egalecon de ĉiuj personoj. 

mem, spacon diferencan de tiu de la aliaj domoj; ĝi propre apartenas al familia 
grupo, ĝi donas al ĝi apartan religian kvaliton. Tial, estas necese, kiam 
fremdulo eniras la domon, ke oni unue konduku lin al la fajrejo. Li tuŝas la 
fajrujon. Tiel, li estas enigita en la spacon de la domo, kies gasto li estas. 

La fajrujo, starigita centre de la hejma spaco, estas en Grekio fiksa fajraltaro, 
enplantita en la grundo. Ĝi estas kvazaŭ la omphalos de la domo, la umbiliko, 
kiu enradikigas la homan domon en la profondaĵojn de la tero. Sed samtempe 
ĝi estas kiel kontaktopunkto inter la ĉielo kaj la tersurfaco, vivejo de la 
mortemuloj. Ĉirkaŭ la cirkla fajrejo, en la granda ĉambro, kiun la grekoj nomas 
megaron, kvar kolonetoj aranĝas tra la tegmento lumaperturon, tra kiu la fumo 
eliras. Kiam oni ekbruligas la fajron sur la fajrejo, la altiĝanta flamo estigas 
komunikadon inter la tera domo kaj la dia mondo. La “centro” de la fajrejo 
estas do la punkto de la grundo, kie realiĝas por unu familio kontakto inter la 
tri kosmaj niveloj de la universo. Ĝi plenumas la transiron el tiu ĉi mondo al 
aliaj mondoj. Tiu estas la mita bildo kiun reprezentas Hestia. Kaj ĉiu hejma 
centro, ĉiu fajrejo de ĉiu domo estas diferenca de la aliaj. Inter fajrejoj estas ia 
malkongruo. La diversaj fajrejoj ne povas “miksiĝi”. 

Nu, kio okazas je la tempo de la civito? Kiam oni establas la “agoron”, tiu 
spaco kiu ne plu estas hejmeca, kiu kontraŭe formas spacon komunan al ĉiuj, 
spacon publikan kaj ne privatan, tiu spaco fariĝas je la okuloj de ĉiuj la vera 
centro. Por marki la valoron de la centro, oni starigas en ĝi fajrejon kiu ne plu 
apartenas al aparta familio, sed kiu reprezentas la tutan politikan komunumon: 
tio estas la fajrejo de la civito, la komuna fajrejo, la eoria kotvr) [estia koine]. 
Tiu komuna Hestia aperas kiel simbolo malpli religia ol politika. De tiam ĝi 
estas la centro ĉirkaŭ kiu ĉiuj homoj kunvenas por marĉandi kaj racie 
pridiskuti siajn aferojn. Kiel politika simbolo hestia devas ĉeesti en ĉiu fajrejo, 
sen identiĝi je iu ajn. Oni povus diri, ke ĉiuj fajrejoj de la diversaj domoj estas 
iel je la sama distanco de la Publika Fajrejo, kiu egale reprezentas ĉiujn sen 
intermiksiĝi kun unu pli ol kun alia. 

Hestia ne plu servas por distingi domojn, starigi kontaktojn inter la kosmaj 
niveloj; ĝi nun esprimas la simetrion de ĉiuj rilatoj, kiuj en la sino de la civito 
kunigas la egalajn civitanojn. Politika simbolo, hestia difinas la centron de 
spaco konsistanta el inversigeblaj rilatoj. Politikasence la centro povos servi 
kiel mediacio, interaĵo inter la malnova mita bildo de la centro, kaj la nova 
racia koncepto de la egaldistanca centro en matematika spaco farita de tute 
reciprokaj rilatoj. 

Ĉu efektive la aferoj tiel okazis? Unu observado ŝajnas alporti al ni tion, 
kion ni nomis eksperimenta konfirmo. La nomo kiun donas la filozofoj al la 
tero, senmova kaj fiksa, centre de la kosmo, estas precize hestia. Kiam la 
astronomoj kaj la aŭtoroj de kosmologio volis marki la centran pozicion de la 

tero en la ĉiela sfero, ili diris ke la tero estas la fajrejo de la universo. Ili do 
antaŭenĵetis sur la naturmondon la bildon de la homa socio sub la formo, kiun 
la polis donis al ĝi. Tra la ŝanĝoj de la simbolismo de hestia, ni ekkaptis la 
transiron de mita bildo al politika kaj geometria nocio; ni komprenas kiel la 
alveno de civito, la publika diskutado, la socia “modelo” de homa komunumo 
konsistanta el “egaluloj”, ebligis ke la penso raciiĝu, malfermu sin al nova 
prispaca koncepto, esprimiĝante samtempe sur tuta serio da kampoj: en la 
politika vivo, en la aranĝo de la urba spaco, en la kosmologio kaj la astronomio. 





Paskinsulo 


korektoj 


Necesas atentigi pri pluraj (kompost)eraroj en Mirmekobo 15 (oktobro 2011): 


Verkis la tekston sur paĝo 26 Francoise Noireau, ne Francois Noireau. 
La titolo de la verko komenciĝanta sur paĝo 27 estas “la patrujamanto” (ne 
"La unurublulo”. 
Sur paĝo 15 anstataŭ “mond(o)mastron” estu “mod(o)mastron”. 
Kaj atentigis nin Marcel Lemeltier pri la artikolo “Geometrio kaj sfera 
astronomio en la unua greka kosmologio”: “temas pri traduko de libroĉapitro: 


“Mythes et pensĉe chez les grecs' de Jean-Pierre Vernant.” 


ŝercoj kaj anekdotoj 


(El kolektaĵo de eldona agentejo RIZNICA, Beograd 2009, farita de Miodrag- 
Miŝa Vujoviĉ) Tr. Jadranka Miriĉ (Serbio) 

JAROJ 
“Knabo, kiom da jaroj vi havas?” demandas onklo la knabon. 
“Mi ne scias!” li respondas. 
“Kiel vi ne scias?” 
“Ja, kiam mi estas kun panjo mi havas sep jarojn, kun paĉjo mi havas dek 
jarojn, kaj se mi estas en trajno aŭ en buso ĉiam mi havas kvar jarojn” 
respondas ridete la knabo. 


LuMO 
“Vi vere kredas ke sur Luno ekzistas loĝantoj?” kamarado demandas 
kamaradon. 
“Kiel ne! Ĉu vi ne vidas ke tie ĉiuvespere lumas?” 


MALSANO 
“Paĉjo, ĉu vi permesos al mi ke mi restu hejme hodiaŭ? Mi fartas malbone.” 
“Kaj en kiu loko vi sentiĝas malbone?” 
“En lernejo!” 


SPEGULOJ 
“Kion faras via patro?” 
“Li faras spegulojn.” 
“Kaj kion faras panjo?” 
“Ŝi speguliĝas” 
29 


mitologio 
Sizifo (Ziovpoc) 
Komentoj de Donald Broadribb 


Kvankam la mito pri Sizifo estas multe aludata en la monda literaturo (tamen 
precipe en la romano de Albert Camus, Le Mythe de Sisyphe [1942]), preskaŭ 
neniu mencio aŭ teksto pri tiu mito plu troveblas en la antikvaj grekaj verkoj. 
Tamen en Odiseado de Homero estas kurta versaro. Proze tradukite, la teksto 
diras: 


Kaj poste, en lia doloroplena turmento, mi vidis kiel Sizifo penadis per 
ambaŭ manoj levi pezegan rokon. Li apogis sin per la brakoj kaj piedoj, kaj 
penegis puŝi ĝin supren. Sed ĝuste kiam li preskaŭ sukcesis puŝi tiun ŝtonon 
trans la kreston, ĝia netolerebla pezo ŝanĝis sian direkton. La kruela roko 
retroruliĝis sur la grundon. Sekve de tio, li strebegis repuŝi ĝin supren laŭ la 
deklivo. Liaj membroj ŝvitadis, kaj polvo leviĝis de lia kapo. 


Fragmentoj el perdita dramo de Esĥilo mencias Sizifon, sed ne diras la 
detalojn. 


Laŭposthelenaj aludoj, Zeŭso kondamnis tiranon Sizifon eterne kaj senpaŭze 
refaradi tiun puntaskon, ĉar lia tirana misagado estis nepardonebla. 





Bildo sur poto ĉ.5304 (en Muzeo Staatliche Antikensammlungen, Munĥeno) 

noveleto 


Rudolfo kaj la internacia monopolema kompanio 
de Donald Broadribb (Aŭstralio) 


Rudolfo tajpis la lastajn ciferojn en sia teksto, fermis la dosieron, kaj 
musumis sur la piktogramo kiun li estis desegninta por sia nova programo. La 
komputilo ekpaneis. 

“Damne!” li krietis al si, nelaŭte por ke eventualaj subaŭskultiloj ne povu 
aŭdi lin. 

Ĉiam en la antaŭparto de lia menso restis timo ke iu internacia 
monopolema firmo subaŭskultas liajn sonojn per kaŝitaj aŭ eĉ mikroskope 
malgrandaj iloj. 

“Mi malsatas,” li murmuris al si. Li zorge refunkciigis la komputilon, kaj 
PGP-igis' la koruptitan” dosieron kiu ĵus paneigis la komputilon. 

Li foriris de sia amata komputilo en la kuirejon kaj el la fridujo prenis nove 
bakitan panon. 

Li detranĉis iom mallerte kelkajn tranĉaĵojn, surŝmiris buteron kaj 
arakidaĵon, kaj avide manĝis. Post tio li verŝis en tason bolintan akvon kaj 
envŝutis kuleron da kafpulvoro. Efektive, al li tre malplaĉis la gusto de kafo, do 
li enŝutis ankaŭ duonkuleron da cinamo por kaŝi la guston, kaj ankaŭ kelkajn 
grajnojn da zingibro por kaŝi la tro fortan guston de la cinamo. Sekvis kulerego 
da sukero. Laste li enverŝis grandan kvanton da lakto, por kaŝi la guston de la 
tutaĵo. Grimacante, li englutis la kaftrinkaĵon kiel eble plej rapide, tial brogis la 
mukozon de sia buŝo, kaj rekriis “damne”, ĉifoje tre laŭte. 


La 6an de aprilo: 

Rudolfo tajpis la lastajn ciferojn en sia teksto, jam la kvindektrian fojon. 
Trovinte ke la komputilo ne paneis, li hurais. Ke la nove verkita programo 
rifuzis tamen funkcii ne multe ĝenis lin. Li riparos ĝin, sendube. 


La 8an de aprilo: 
Revenante de butiko, Rudolfo rimarkis multe da fumo leviĝanta enĉielen. Ju 
pli li proksimiĝis al la strato kie li loĝis, des pli densis la fumo. Fine li atingis la 


to PGP estas la nomo de kodprogramo por komputiloj, kiu protektas verkitan tekston tiel ke 
neniu nerajtigita persono povas legi ĝin. Ĉar ĝi estas klasifikita kiel “armilo”, estas 
kontraŭleĝe eksporti tiun kodprogramon ekster Usonon. Tamen ĝi estis kontrabandita 
eksterlanden kaj estas multe uzata en ĉiuj landoj kie ekzistas komputilistoj dezirantaj 
kaŝprotekti siajn komputiltekstojn. 

“Korupta teksto” estas teksto kiu, pro misformiĝo, paneigas komputilon. 

straton de sia nun plene forbrulinta domo — eble pli ĝuste nominda 
“eksdomo”. 

“Damne! Damne! Damne!” li kriis, kolerege. “Antaŭ nur tri horoj mi 
sukcesis funkciigi kaj provi mian nove verkitan programon, kaj nun ili detruis 
ĝin! Damnege!” 

“lli” kompreneble estis la internacia monopolema firmo kiu, laŭ lia tute 
neŝancelebla kredo, volas ŝteli lian nove verkitan programon; aŭ, se tio ne 
eblos, detrui kaj ĝin kaj lin. 

Kiam li aŭdace publikigis tiun supozatan fakton en letero al la redaktoro de 
bone konata fakrevuo por komputilistoj, la “internacia monopolema firmo” 
minacis procesi kontraŭ li en tribunalo. Do de tiam li nur esprimis sian 
opinion pri ĝi en privataj konversacioj, plejparte tiuj kun si mem. 

Sed nun estis pruvite ke la internacia monopolema firmo celas detrui lian 
programon kaj lin. Aliel, kial la domo estus komplete forbrulinta? 

Incendifakuloj atentigis lin ke kaŭzis la brulegon neestingita gasfajro sub la 
akvokaldroneto uzata por pretigi liajn kafmiksaĵojn. Sed li sciis ke ili eraras. 


La 15an de novembro: 

Rudolfo ekloĝis domon, aĉetitan per mono veninta de la asekur-kompanio 
post la forbrulo de la antaŭa domo. En la nova domo estis neniu gasaparato, 
nur elektraj aparatoj. Eble pro tio la nova domo ne incendios. Tion deklaris liaj 
konatoj. Li mem opiniis ke la internacia monopolema firmo rezignis ripeti sian 
fiagon, kaj decidis alimaniere ataki lin. 


La 3an de januaro: 

Rudolfo funkciigis sian nove reverkitan programon, kaj ĝi nek paneigis la 
komputilon nek rifuzis funkcii. Ĝi funkciis neglate, kompreneble, tamen ĝi ja 
funkciis. Nu, iomete, ĉar ĝi ja estis nur provmodelo de la estonta plenpreta 
programo per kiu li — laŭ sia espero — revoluciigos la komunikindustrion kaj 
samtempe riĉiĝos, eĉ midasiĝos.' 

Mallonge: Rudolfo kredis povi verki komputilprogramon kiu kapablos 
traduki kian ajn tekston el kiu ajn lingvo en kiun ajn alian lingvon, aŭtomate 
kaj altkvalite. Eĉ poemojn kaj aliajn literaturaĵojn. 

La provprogrameto kiun li ĝis nun verkis nur kapablis traduki kelkajn 
frazojn el la japana lingvo en la anglan. Efektive, li neniam studis la Japanan 
lingvon, do li utiligis japan-anglan leksikonon por enkomputiligi la signifojn 
de la diversaj japanaj vortoj. Sed tio vere ne gravis; kio gravis estis ke la 
programeto funkcias. 


to Midaso: legenda reĝo kiu kapablis ŝanĝi je oro ĉion tuŝatan de li. 

Nu, li nur provis perkomputile aŭtomate traduki la frazojn “La kato 
ronronas” kaj “La akvo bolas en la poto”. Sed tiuj du frazoj tute sukcese 
tradukiĝis. Proksimume. Efektive la komputilo skribis “La akvo pisas en la 
poton”, sed tiu erareto estos facile korektebla. Ĉio nova estas almenaŭ iomete 
korektenda antaŭ ol esti perfekta. 


La 9an de februaro: 

La multe uzita Toyota Camry de Rudolfo ekeksplodis. Li mem ne estis 
grave vundita. Nu, li ja devis esti riparata dum kelkaj monatoj en hospitalo, sed 
li tamen pluvivis. Haŭto de lia gluteo anstataŭis damaĝitan haŭton de lia 
maldekstra vango. Sed iom da ŝminko sukcese kaŝis la riparitan vundon. 
Preskaŭ. 

Aŭtofakistoj deklaris ke la aŭto ekeksplodis ĉar fajrero el la elektra sistemo 
de la aŭto trafis tralikiĝantajn benzingutojn el la benzinujo. Sed Rudolfo certis 
ke kulpas la internacia monopolema firmo. Nu, tiaj firmoj kredas ke ili rajtas 
fari kion ajn por protekti sin kontraŭ konkuremuloj; ĉu ne tion scias ĉiuj 
komputilistoj? 


La 17an de decembro: 

Rudolfo veturigis sian novan aŭton, aĉetitan per mono donita al li de la 
asekur-kompanio, en butiko aĉetis amason da manĝaĵoj, kaj reveturis per ĝi al 
sia hejmo. La nova Mitsubishi Magna bonege funkciis. Multe pli bone ol la 
iama multe uzita Toyota Camry. La nova aŭto nek paneis nek eksplodis. Do 
denove li venkis kontraŭ la fiplanaĉoj de la internacia monopolema firmo. Sed 
kiam li publikigis tiun deklaron en la tagĵurnalo de sia hejmurbo, la internacia 
monopolema firmo minacis enkarcerigigi lin pro kalumniado. Do li humile 
pardonpetis al ĝi, en sekva deklaro en la tagĵurnalo. 

En sia domo Rudolfo pretigis sandviĉon kaj kaftrinkaĵon. Pleniginte sian 
stomakon per ili, li repaŝis al sia komputilo. Funkciigite ĝin, li trovis ke la tuta 
malmola disko estas senenhava'. Evidente, dungita spiono de la internacia 
monopolema firmo eniris lian domon dum li butikumadis, kaj nuligis ĉiujn 
tekstojn sur la malmola disko. 

Komputilriparistoj deklaris ke tion faris komputilviruso kiun li senscie 
kaptis per Interreto. Tia viruso jam detruis milojn da horoj da laborado de aliaj 
komputiluzantoj. Sed Rudolfo certis ke pagis la internacia monopolema firmo 
al la riparistoj por ke ili diru tion kaj tiel protekti la fikulpan kompanion. 


La 28an de februaro: 


"La malmola disko interne de komputilo konservas tekstojn dum ne uzas ilin la komputilisto. 

Rudolfo fiere skribis la lastajn ciferojn de sia denove reverkita 
tradukoprogramo. Li provis ĝin. Ne nur ne paneis la komputilo, sed la 
tradukaĵo nun ĝuste diris “La akvo bolas en la poto”. Ial “La kato ronronas” iĝis 
“La domo ektremos”, sed tio estos facile korektebla per iom da reverkado de la 
programeto. Krome, la programo nun kapablis, preskaŭ ĝuste, traduki la 
samajn frazojn el la sveda kaj la kupia lingvoj.' Do granda progreso, tute klare. 
Rudolfo aranĝis novan konton ĉe sia banko, en kiun li povos meti la monon 
ricevotan pro la nova programo. 

Li ankaŭ kopiis la PGP-igitan nove reverkitan programon sur du ekstrajn 
diskojn. Unu el la ekstraj diskoj li kaŝis sub sia lito. La alian li metis en sekuran 
keston en la banko. Do, nenia nova misfunkcio de la komputilo povos redetrui 
la programon. 


La 7an de marto: 

Tertremego skuis la urbon, detruante la bankon. Ankaŭ la novan domon de 
Rudolfo, kaj lian komputilon. Strange, ĝi ne detruis la ekstran diskon kaŝitan 
sub lia lito. Li certis ke ĝi saviĝis ĉar pri ĝi ne sciis la internacia monopolema 
firmo. Geologoj insistis ke la tertremon kaŭzis natura moviĝo de la kontinentaj 
platoj de la tero. Sed Rudolfo suspeksis ke la fifamaĉa firmo eksplodigis 
nuklean bombeton tuj sub lia domo. Li estis intervjuita pri tio en televida 
programo. Sed la internacia monopolema firmo minacis devigi lin punpagi 
milionojn da dolaroj pro la akuzaĉo, do li devis publike deklari sian kredon 
erara, en la sama programo. 


La 8an de majo: 

Rudolfo ekloĝis en nove aĉetita domo en Melburno, multmil kilometrojn 
for de lia iama loĝurbo. En lia poŝo estis la disko kiun ne difektis la tertremo en 
marto. Li aĉetis tute novan kapablegan komputilon, zorge konektis ĝin al 
Interreto, legis la plej novajn informojn enretigitajn de la internacia 
monopolema firmo, i.a. anoncon pri nova programkorekto. 

Laŭ la novaj informoj, la internacia monopolema firmo trovis ke ilia 
retlegilo estis grave difekta: ĝi ebligas ke komputile tre klera persono konektita 
al Interreto povus legi la enhavon de la malmola disko de kiu ajn alia persono 
konektita al Interreto. Tion ne povus fari ĉiu ajn, nur lertega fakulo scianta aŭ 
diveninta ĝustan metodon, tamen ĝi ja estis farebla. La internacia monopolema 
frmo hontoplene agnoskis la difekton de sia programo kaj al ĉiu kiu volis, ĝi 
disponigis, senpage, sendifektan programon. 

Kompreneble Rudolfo akceptis tiun proponon; tamen li ne timis pri sia 


"La Kupia lingvo estas parolata de kelkcent personoj en obskura regiono de Hindio. 

projekto, ĉar li certis ke pro ĝia PGP-iĝo neniu alia ol li povus legi ĝin. 
Li tre forte dediĉis sin al klopodo devigi sian tradukoprogramon ĝuste 
traduki la frazon pri la kato. 


La 13an de majo: 

Dum Rudolfo manĝadis sandviĉon kaj kaftrinkaĵon, fulmo ektrafis lian 
domon, kaj detruis liajn telefonon, modemon, kaj komputilon. “Atmosfera 
anomalio, diris meteorologo kiun li konsultis. “Tio povus trafi iam ajn, ja la 
sunmakuloj estas tre aktivaj nunsezone.” 

Sed Rudolfo opinis ke pli verŝajne kulpas la internacia monopolema firmo, 
kiu per sia ”sendifektigita“ programo sendis fortegan fluon de elekro en liajn 
telefonon kaj komputilon. 


La 15an de majo: 
Rudolfo aĉetis novan komputilon. 


La 29an de decembro: 

Rudolfo triumfe provis sian programon, kiu nun kapablis traduki ĝuste tri 
frazojn, unu eĉ longan: “La akvo bolas en la poto, “Mi legas libron,” kaj 
“Ĉar la akvo bolis en la poto, mi preparas teon.” Bedaŭrige, “La kato ronronas” 
iel redifektiĝetis, kaj nun tradukiĝis “La elefanto ronronas”. 

“Damnege damne!” kriegis Rudolfo, tute forgesante ke eble subaŭskultilo 
estis kaŝita en la mikroond-kuirilo, far la internacia monopolema firmo. Aŭ 
eble en la tenilo de la sukerujo. 

“Eble neniu rimarkos tiun erareton,” li murmuris al si. Li zorge PGP-igis 
sian reviziitan tekston, nuligis, kiel ĉiam, la normallegeblan tekston, kaj kopiis 
ĝin sur du diskojn; unu el ili li konservos en nova sekurkesto en la banko, la 
alian li kaŝos en supra branĉo de alta arbo apud la domo. 


La 2an de februaro: 

La internacia monopolema firmo anoncis la aperigon de sia kopirajtita 
nova lingvotradukoprogramo, kapabla traduki ĉiujn tekstojn, ĉialongajn, el la 
franca, kupia, japana kaj sveda lingvoj en la anglan, kaj inverse. 

Diversaj komputilfakuloj laŭdis la novan programon, dirante ke ĝi estas 
nekredeble genia laboraĵo, multe pli zorge kaj kompetente farita ol ĉiu antaŭa 
komputiloprogramo eldonita de tiu kompanio. 

La nova programo kaŭzis kvazaŭrevolucion en la komunikadindustrio, kaj 
ĉe la borso la prezo de la akcioj de la firmo plialtiĝis de $34 ĝis $794. La Usona 
Departemento de Justico tuj petis la Plejsuperan Tribunalon de Usono 

konsideri proceson kontraŭ la internacia monopolema firmo, pretendante ke 
tiu firmo per sia nova programo akiras praktikan monopolon je la traduk- kaj 
interpret-servoj en ĉiuj institucioj, kaj en la komunikadindustrio. Ĉar 
monopoloj estas kontraŭleĝaj en Usono, la firmo devu ĉesi vendi sian novan 
programon. 


La 3an de februaro: 

Rudolfo oficiale iniciatis propran proceson en tribunalo aŭstralia, 
pretendante ke la internacia monopolema firmo ŝtelis de li la novan 
tradukoprogramon, kiu estas identa kun tiu kiun li jam de pluraj jaroj 
preparas. 

Li agnoskis ke lia programo (kies diskojn li estis neklarigeble tamen 
perdinta) kapablis traduki nur kvar frazojn, dum la nove eldonita programo de 
la internacia monopolema firmo kapablas traduki senliman kvanton da frazoj 
kaj tekstoj. 

Malgraŭ tio, laŭ lia argumento, estus malkredinda koincido ke la nova 
programo de la internacia monopolema firmo tradukas inter la angla, Kupia, 
kaj Sveda lingvoj, ekzakte same kiel lia propra programo; kaj ke la teksto “La 
kato ronronas” mistradukiĝas per la nova programo tiel: “La elefanto 
ronronas'. 

La internacia monopolema firmo pagis plurmilionojn da dolaroj al 
ekspertaj advokatoj por kontesti lian proceson. 


Kvin jarojn poste, la 27an de februaro: 

La Plejsupera Tribunalo de Usono decidis ke ĉar Rudolfo neniam kopirajt- 
igis/patentis sian lingvotraduko-programon, li ne povas pravigi sian akuzon 
kontraŭ la internacia monopolema firmo. 


Ok jarojn poste, la 18an de februaro: 
La Internacia Kortumo, responde al peto far la registaro aŭstralia, akceptis 
ekzameni la eblon de proceso kontraŭ la internacia monopolema firmo. 


Sep jarojn poste, la 3an de novembro: 
La Internacia Kortumo verdiktis favore al Rudolfo. 


La 5an de novembro: 

Ĉar Usono ne agnoskas la aŭtoritaton de la Internacia Kortumo, ĝi rifuzis 
duafoje konsideri la kverelon inter la internacia monopolema firmo kaj 
Rudolfo. 


La Mirmekobo 





Kiel besto, la Mirmekobo (Myrmecobius fasciatus) estas preskaŭ elmortinta en 
sia indiĝena teritorio. Sed en sia revua formo, ĝi estas internacie havebla 
senpage, kaj ni esperas ke vi enhejmigos ĝin, nutros ĝin per viaj legado kaj 
kontribuo de enhavo, kaj ĝuados ĝin. 


Adreso por ĉiuj komunikaĵoj, por peti ekzempleron aŭ por peti abonon, kaj 
por sendi kontribuaĵon: donbroadribb(emirmekobo.com 





Abono al la revuo estas senpaga. Ĉar neniuj surpapere presitaj ekzempleroj 
ekzistas, neniu preskosto ekzistas. Se vi deziras mem per via komputila presilo 
presi ekzemplero(j)n, por vi mem aŭ por aliaj, tion vi rajtas fari laŭdezire kaj 
senpage. 


La revueto Mirmekobo estas sendependa, kaj subtenas neniun ismon. 
Artikolojn povas kontribui iu ajn. Tre bonvenaj estas literaturaĵoj: noveloj, 
poemoj, prozaĵoj iaspecaj; esprimoj de vidpunkto; historiaĵoj; prezento de 
interesaj hobioj; biografiaĵoj, aŭtobiografiaĵoj; legendoj, mitoj... Bildoj, ĉu fotoj, 
ĉu desegnaĵoj, ĉu klarigaj, tre bonvenos. Reklamojn, anonc(et)ojn, 
propagandon, lingvajn studojn aŭ kritikojn, pornaĵojn, Mirmekobo 
malakceptas. La redaktoro rajtas akcepti, modifi aŭ malakcepti ian 
kontribuaĵon, kiun li opinias malkonforma al la karaktero kaj reputacio de la 
revueto. Korektojn evidente bezonajn li rajtas fari, konsultinte la verkinton. 


G kopirajto apartenas al la verkinto de kontribuaĵo. 


Represo de kontribuaĵo estas permesata, se permeson konfirmas ĝia verkinto. 
Malnovaj numeroj de Mirmekobo troviĝas ĉe mirmekobo.com kaj ankaŭ ĉe 
www.gazetejo.org/mirmekobo 
Redaktoro: Donald Broadribb 

